CIMB เล็งตั้งแบงก์ให้บริการเต็มรูปแบบสาขาแรกที่ฮานอย-เวียดนาม ใน Q3/59
CIMB เล็งตั้งแบงก์ให้บริการเต็มรูปแบบสาขาแรกที่ฮานอย-เวียดนาม ใน Q3/59 เพื่อนำเสนอผลิตภัณฑ์และบริการทางการเงินที่หลากหลายทั้งในด้านธุรกิจขนาดใหญ่ ธุรกิจเอสเอ็มอี และลูกค้ารายย่อย ตอบสนองความต้องการของประชากรกว่า 90 ล้านคนในประเทศและลูกค้าทั่วอาเซียน
13 ส.ค. 2558

ผู้สื่อข่าวรายงานว่า กลุ่มซีไอเอ็มบี(CIMB)ได้รับอนุมัติในหลักการให้ดำเนินธุรกิจธนาคารในประเทศเวียดนาม โดยธนาคารกลางแห่งเวียดนาม (State Bank of Vietnam) อนุญาตให้ซีไอเอ็มบีจัดตั้งและดำเนินงานธนาคารในเครือที่ซีไอเอ็มบีถือหุ้นทั้งหมด เพื่อนำเสนอผลิตภัณฑ์และบริการทางการเงินที่หลากหลายทั้งในด้านธุรกิจขนาดใหญ่ ธุรกิจเอสเอ็มอี และลูกค้ารายย่อย ตอบสนองความต้องการของประชากรกว่า 90 ล้านคนในประเทศและลูกค้าทั่วอาเซียน
ภายหลังการอนุมัติในครั้งนี้ ซีไอเอ็มบี จะเริ่มดำเนินการตามแผนการจัดตั้งเครือข่ายสาขาในประเทศ โดยคาดว่าจะสามารถเปิดสาขาแรก ณ กรุงฮานอย เพื่อให้บริการเต็มรูปแบบได้ภายในไตรมาสที่ 3 ปี 2559 ซึ่งกลุ่มฯคาดว่าจะได้รับใบอนุญาตดำเนินธุรกิจธนาคารอย่างเต็มรูปแบบในช่วงเวลาดังกล่าว
เต็งกู ดาโต๊ะ ซาฟรูล์ อาซิส ประธานเจ้าหน้าที่บริหารกลุ่มซีไอเอ็มบี กล่าวว่า “เรารู้สึกยินดีที่ได้รับอนุมัติจากธนาคารกลางแห่งเวียดนาม ซึ่งจะช่วยให้เราสามารถขยายที่มั่นทางธุรกิจในประเทศที่พลิกฟื้นสภาพเศรษฐกิจสู่การเติบโตได้อย่างรวดเร็ว และยังมีประชากรกลุ่มใหญ่เป็นวัยหนุ่มสาวและมีชนชั้นกลางที่เพิ่มจำนวนขึ้น การเข้าประกอบธุรกิจในเวียดนามในครั้งนี้จะช่วยเสริมสร้างสถานะของเราในการเป็นธนาคารชั้นนำของอาเซียนให้มั่นคงยิ่งขึ้น และช่วยให้เกิดความเชื่อมโยงระดับภูมิภาค ซึ่งเป็นสิ่งที่จำเป็นอย่างมากสำหรับการเป็นตัวกลางในการค้าและการลงทุน
“เรายังเชื่อว่าเราจะได้รับใบอนุญาตประกอบธุรกิจธนาคารเต็มรูปแบบในเวียดนามในเวลาที่เหมาะสมในขณะที่ภูมิภาคกำลังรอต้อนรับประชาคมเศรษฐกิจอาเซียน (AEC) ที่กำลังจะมาถึงในปีนี้” เต็งกู ซาฟรูล์ กล่าว